**Invaliditātes lietu nacionālās padomes sēdes**
**protokols**

|  |  |  |
| --- | --- | --- |
| Rīgā | Nr. 2 | 2021.gada 14.jūlijs |
|  |  |  |

|  |  |
| --- | --- |
|  | **Sēdi vada:** |
| G.Eglītis | labklājības ministrs, padomes priekšsēdētājs. |
|  | **Padomes locekļi vai to deleģētie pārstāvji:** |
| I.Balodis | Invalīdu un viņu draugu apvienības "Apeirons" valdes priekšsēdētājs; |
| V.Biseniece | Sabiedrisko pakalpojumu regulēšanas komisija, Elektronisko sakaru un pasta departamenta galvenā speciāliste; |
| D.Dadzīte | Latvijas Paralimpiskās komitejas prezidente; |
| S.Gerenovska | Latvijas Nedzirdīgo savienības valdes priekšsēdētāja-prezidente; |
| M.Grāvis | Biedrības “Rīgas pilsētas “Rūpju bērns”” valdes priekšsēdētājs; |
| J.Ilgavižs | Vides aizsardzības un reģionālās attīstības ministrija, Valsts ilgtspējīgas attīstības departaments, Reģionālās attīstības plānošanas nodaļas vecākais konsultants; |
| R.Lasmanis | Sabiedrības integrācijas fonda sekretariāts, Rīcībpolitikas ieviešanas departamenta direktors; |
| A.Lazarevs | Ekonomikas ministrija, Būvniecības politikas departamenta direktores vietnieks; |
| I.Leimane-Veldmeijere | Biedrības "Resursu centrs cilvēkiem ar garīgiem traucējumiem "Zelda"" direktore; |
| P.Leiškalns | Latvijas Darba devēju konfederācija, Sociālās drošības un veselības aprūpes eksperts; |
| J.Ozols | Izglītības un zinātnes ministrija, ministres padomnieks; |
| M.Petroviča | Veselības ministrija, Veselības aprūpes departamenta Integrētās veselības aprūpes nodaļas vadītāja; |
| M.Pužuls | Latvijas Brīvo arodbiedrību savienība, Darba aizsardzības vecākais speciālists; |
| I.Rudzīte | Latvijas Pašvaldību savienība, Padomniece veselības un sociālajos jautājumos; |
| A.Sebre | Sabiedrības integrācijas fonda sekretariāts, Rīcībpolitikas ieviešanas departamenta Attīstības instrumentu nodaļas vadītāja; |
| S.Sproģe | Latvijas Neredzīgo biedrība, Centrālās valdes priekšsēdētāja; |
|  | **Citi dalībnieki:** |
| B.Bicēna | Latvijas Vājdzirdīgo atbalsta asociācija „Sadzirdi.lv”, valdes locekle; |
| T.Caune | Tiesībsarga birojs, Bērnu tiesību nodaļas vecākā juriste; |
| E.Celmiņa | Labklājības ministrija, Sociālās iekļaušanas politikas departamenta direktore; |
| V.Grišuļonoka | Tiesībsarga birojs, Sociālo, ekonomisko un kultūras tiesību nodaļas vecākā juriste; |
| A.Grīnberga | Labklājības ministrija, Sociālās iekļaušanas politikas departamenta vecākā eksperte; |
| K.Lasmane | Labklājības ministrija, Sociālo pakalpojumu departamenta vecākā eksperte; |
| I.Lipskis | Labklājības ministrija, Darba tirgus politikas departamenta direktors; |
| R.Mežavilka | Rīgas domes deputāte; |
| N.Snarskis | Biedrības “PINS” vadītājs; |
| I.Vilcāne | Labklājības ministrija, Sociālās iekļaušanas politikas departamenta vecākā eksperte vienlīdzīgu iespēju jautājumos. |
|  | **Protokolē:** |
| R.Veidliņa | Labklājības ministrija, Sociālās iekļaušanas politikas departamenta vecākā eksperte. |

**Sēdi sāk plkst. 13:00**

**Darba kārtībā:**

|  |  |  |
| --- | --- | --- |
| 1. | Ziņojums par “Vides un informācijas pieejamības valsts un pašvaldību iestādēs pašnovērtējums” rezultātiem | **Inese Vilcāne**Labklājības ministrija, Sociālās iekļaušanas politikas departamenta vecākā eksperte vienlīdzīgu iespēju jautājumos |
| 2. | Eiropas Savienības fondu 2021.-2027.gadam plānošanas perioda sniegtais atbalsts personām ar invaliditāti | **Anna Grīnberga**Sociālās iekļaušanas politikas departamenta vecākā eksperte |
| 3. | Informācija par Latvijas Republikas apvienoto otro un trešo ziņojumu par ANO 2006.gada 13.decembra Konvencijas par personu ar invaliditāti tiesībām ieviešanu Latvijas Republikā laikposmā no 2014.gada 1.janvāra līdz 2019.gada 31.decembrim | **Elīna Celmiņa**Sociālās iekļaušanas politikas departamenta direktore |

 Pēc apstiprināšanas amatā labklājības ministrs vada pirmo Invaliditātes lietu nacionālās padomes sēdi, tāpēc iepazīstina ar sevi un sniedz īsu ieskatu par iecerētajiem darbiem esot šajā amatā. Ministrs atvainojas sēdes dalībniekiem, ka darba pienākumu dēļ, varēs piedalīties tikai pirmā jautājuma izskatīšanā. Turpmāko sēdes vadību lūdz pārņemt nodibinājuma Invalīdu un viņu draugu apvienības "Apeirons" valdes priekšsēdētājam I.Balodim.

 Ministrs dod vārdu I.Vilcānei.

**1.jautājums**

**Ziņojums par “Vides un informācijas pieejamības valsts un pašvaldību iestādēs pašnovērtējums” rezultātiem**

|  |
| --- |
| **I.Vilcāne** |

D.Dadzīte, M.Grāvis, S.Gerenovska, N.Snarskis

 **I.Vilcāne** atzīst, ka līdz šim nav veikta visaptveroša un regulāra situācijas analīze par vides piekļūstamību, kas apgrūtinājis piekļūstamības progresa novērtēšanu valstī. Dažādu organizāciju veiktie pētījumi un aptaujas par piekļūstamības jautājumiem nepārprotami norāda uz vides piekļūstamības nepietiekamību un attiecīgi ierobežo personu ar invaliditāti vienlīdzīgu iespēju un tiesību īstenošanu. Tādēļ Labklājības ministrija atbilstoši Plānā pieejamas vides veidošanai Latvijā 2019.-2021.gadam[[1]](#footnote-1) noteiktajam pasūtīja pētījumu - analīzi par vides piekļūstamības pašnovērtējumu valsts un pašvaldību iestādēs. Pētījums tika veikts ar mērķi apkopot informāciju un izdarīt secinājumus par vides piekļūstamību valsts un pašvaldību iestādēs, kuras sniedz sabiedrībai paredzētus pakalpojumus. Pētījumu veica no 2021.gada janvāra līdz aprīlim.

 Labklājības ministrija organizēja vides piekļūstamības pašnovērtējumu valsts un pašvaldību iestādēm. Iestādes pašnovērtējumu varēja veikt no 2020.gada jūnija līdz oktobrim. Kopumā tika saņemtas anketas no 672 valsts iestādēm un 1 516 pašvaldību iestādēm. Iestādes veica pašnovērtējumu par institūciju ēkām, tostarp nomā, lietošanā un īpašumā esošajām, kā arī par dzelzceļa un sabiedriskā transporta infrastruktūras ēkām. Katras iestādes pašnovērtējumā iegūtais rezultāts tika novērtēts skalā no 10 līdz 0 punktiem, kur nulle ir minimālais punktu skaits, kas nozīmē, - ēka ir nepiekļūstama. Savukārt 10 punkti ir maksimālais punktu skaits, kas nozīmē, - ēka ir piekļūstama cilvēkiem ar dažādiem funkcionālo traucējumu veidiem.

 Pašnovērtējuma anketā tika iekļauti jautājumi, kas ļauj pēc būtības novērtēt ēkas vides piekļūstamību: piekļuvi ēkai, spēju patstāvīgi izmantot visas publiskai lietošanai paredzētās telpas, pārvietošanos starp stāviem, evakuācijas ceļu izmantojamību, piemērotību cilvēkiem ar dažādu invaliditāti.

 Turpinājumā sēdes dalībnieki tiek iepazīstināti ar pētījuma galvenajiem secinājumiem. Kopumā piekļūstama vide cilvēkiem ar funkcionāliem traucējumiem ir nodrošināta 8% valsts un 12% pašvaldību ēkās. Savukārt ēku piekļūstamības analīze sadalījumā pēc institūcijas parāda, ka pilnībā vismaz kādā telpas elementā piekļūstamība ir nodrošināta vairumā sektoru. Visbiežāk tās ir Veselības ministrijas pārraudzībā esošās iestāžu un kapitālsabiedrību ēkas (36%).

 Nevienā no publisko ēku grupām piekļūstamība nav nodrošināta tādā līmenī, kas atbilstu gan būvnormatīvos noteiktajām prasībām, gan vadlīnijās par pieejamu vidi sniegtajām rekomendācijām. Situācija ir diezgan līdzīga valsts un pašvaldību īpašumā esošajās ēkās. Vairāk piekļūstamas ir valsts īpašumā esošās ēkas, savukārt pašvaldību dibinātās institūcijas atrodas daļēji piekļūstamās ēkās. Salīdzinoši labāka situācija ir tikko celtās ēkās, kur vides piekļūstamības prasības ir pat pilnībā nodrošinātas.

 Pētījuma rezultāti norāda, ka ir saskatāma skaidra korelācija starp vides piekļūstamības prasību izvirzīšanu kā obligātu nosacījumu un ēku piekļūstamību praksē.

 Ar pilnu Ziņojuma tekstu iespējams iepazīties pētījumu un publikāciju datu bāzē[[2]](#footnote-2).

 Noslēgumā **I.Vilcāne** atzīmē dažas šī gada jomas aktualitātes. Martā un aprīlī nodrošinātas 20 vides piekļūstamības konsultācijas deinstitucionalizācijas plānu īstenošanas projektu vietās, savukārt no jūnija līdz oktobrim tiks īstenotas 100 vides piekļūstamības ekspertu konsultācijas ERAF/KF līdzfinansēto projektu īstenošanas vietās, bet septembrī poligrāfiski tiks izdota brošūra par sociālo pakalpojumu vides piekļūstamību cilvēkiem ar funkcionāliem traucējumiem.

 **D.Dadzīte** vēlas zināt, cik iestādes sniedza atbildes par sporta būvēm. Iepazīstina ar savu pieredzi, apmeklējot sporta būves, kuru būvniecībai izmantots Eiropas Savienības fondu līdzfinansējums.

 Situāciju konkrētās būvēs **I.Vilcāne** aicina skatīt ziņojumā.

 **M.Grāvis** pasakās par izejas datiem. Vēlas noskaidrot ministrijas turpmākās ieceres vides pieejamības situācijas uzlabošanai.

 **I.Vilcāne** apstiprina, ka ministrija turpina darbu pie šiem jautājumiem. Informācija par plānotajiem ieguldījumiem vides piekļūstamības nodrošināšanai nākamajā Eiropas Savienības fondu plānošanas periodā un Atveseļošanās un noturības mehānisma plāna ietvaros tiks sniegta nākamajā darba kārtības jautājumā.

 **S.Gerenovska** atzinīgi novērtē veikto pētījumu un aicina ekspertus, veicot vides pieejamības konsultācijas, vairāk pievērst uzmanību vides pieejamības nodrošināšanai cilvēkiem ar dzirdes un redzes funkcionāliem traucējumiem.

 **I.Vilcāne** piekrīt, ka visbiežāk netiek nodrošināta piekļūstamība cilvēkiem ar dzirdes traucējumiem un redzes traucējumiem. Šo faktu apliecina arī veiktais pētījums.

 **N.Snarskis** atzinīgi vērtē šāda vērtējuma veikšanu, tomēr norāda, ka arī nevalstiskais sektors diezgan aktīvi sniedz dažādus sociālos pakalpojumus cilvēkiem ar funkcionāliem traucējumiem. Tāpēc ierosina līdzīgos pētījumos iekļaut arī nevalstiskā sektora telpu vides pieejamības apzināšanu.

 **G.Eglītis** pasakās par sniegto prezentāciju un izteiktajiem viedokļiem. Lūdz sēdes vadību pārņemt I.Balodim.

 **Nolemj:** Sniegto informāciju pieņemt zināšanai.

**2.jautājums**

**Eiropas Savienības fondu 2021.-2027.gadam plānošanas perioda sniegtais atbalsts personām ar invaliditāti**

|  |
| --- |
| **A.Grīnberga** |

I.Balodis, I.Lipskis

 **A.Grīnberga** sniedz ieskatu par ieguldījumiem, kas nākamajā Eiropas Savienības fondu plānošanas periodā ir paredzēti personām ar invaliditāti.

 Kā viena no aktivitātēm[[3]](#footnote-3) ir atbalsts bezdarbniekiem un ekonomiski neaktīviem iedzīvotājiem. Šajā aktivitātē ir paredzētas subsidētās darba vietas, mobilitātes veicināšanas un darba iemaņu attīstības pasākumi, kā arī bezdarbnieku aktivizācijas pasākumi, piemēram, profesionālās piemērotības noteikšana, motivācijas programma, kā arī atbalsta personas pakalpojumi personām ar invaliditāti un arī dažādi nodarbinātību veicinošie konsultēšanas pasākumi utml. Šo aktivitāti plānots uzsākt 2023.gada otrajā pusgadā.

 Pasākuma Atbalsts sociālajai uzņēmējdarbībai[[4]](#footnote-4) ietvaros atbalstītās darbības būs līdzīgas kā iepriekšējā plānošanas periodā – konsultācijas, apmācības, atbalsts biznesa idejai, uzņēmumam un darbības nodrošināšanai utml. Paredzēti arī sabiedrības izpratnes veidošanas pasākumi. Indikatīvi pasākumu varētu uzsākt 2022.gada otrajā pusgadā.

 Iecerēts horizontāla virziena pasākums[[5]](#footnote-5) mācību programmas un metodisko materiālu izstrādei par vienlīdzīgām iespējām un nediskriminācijas principa integrēšana dažādos dokumentos. Kā arī atbalsta sniegšana darba devējiem iekļaujošas darba vides un diskriminācijas novēršanas jautājumos. Tāpat ieplānots pasākums[[6]](#footnote-6), kurā nevalstiskās organizācijas, izvērtējot savas nepieciešamības, dažādām diskriminācijas riskam pakļautām sabiedrības grupām varēs nodrošināt atbalsta pasākumus. Šeit iespējama diezgan plaša un radoša pieeja, jo atbalsts varētu būt gan semināriem, radošām darbnīcām, pieredzes apmaiņas pasākumiem vai konsultatīvs atbalsts utml. Savukārt mērķa grupa ir personas, kas pakļautas dažādiem diskriminācijas riskiem: pēc vecuma, pēc dzimuma, pēc invaliditātes, u.c.. Pasākumu varētu uzsākt 2022.gada otrajā pusgadā.

 Ir iekļauts pasākums[[7]](#footnote-7) deinstitucionalizācijas projekta ietvaros uzsākto darbību turpināšanai. Šeit uzsvars uz sabiedrībā balstītu sociālo pakalpojumu pieejamības sekmēšanu, lai pakalpojumi būtu pieejami cilvēkiem dzīvesvietā atbilstoši individuālajām vajadzībām. Finansējums paredzēts 107 projektiem, kurus varēs pieteikt nevalstiskās organizācijas un pašvaldības. Pasākuma uzsākšana plānota nākamā gada otrajā pusgadā.

 Atsevišķa pasākuma[[8]](#footnote-8) ietvaros ieplānotas darbības Veselības un darbspēju ekspertīzes ārstu valsts komisijas kapacitātes celšanai, veiktspējas attīstībai, klientu apkalpošanas standarta ieviešanai un analītiskās funkcijas izstrādei. Vienotu informācijas sniegšanas modeļa ieviešana, kurš tiks izstrādāts balstoties uz izmēģinājumprojektā gūtiem secinājumiem. Paredzēts pilnveidot Invaliditātes informatīvo sistēmu atbilstoši bērnu invaliditātes noteikšanas sistēmas pilnveidojumiem. Plānotās darbības iecerēts uzsākt nākamā gada pirmajā pusgadā.

 Izmēģinājumprojekta veidā paredzēts jauns pasākums[[9]](#footnote-9) Bērnu klīniskās universitātes slimnīcā (BKUS) strādājošās komandas stiprināšanai. Pasākumā nodrošinās holistisku atbalstu bērniem, kuriem paredzami atgriezeniski vai neatgriezeniski veselības traucējumi vai invaliditātes noteikšana, un viņu likumiskajiem pārstāvjiem. Ģimenei nonākot dzīvesvietā, plānots nodrošināt daudzveidīgu atbalstu: palīdzība no nevalstiskajām organizācijām, atbalsts ar līdzinieku mammām, kurām ir līdzīgi stāsti, citas institūciju atbalsts un palīdzība. Tiek strādāts, lai pasākumu varētu uzsākt jau nākamā gada sākumā, jo šāds atbalsts ir akūti nepieciešams.

 Vēl plānots atbalsts[[10]](#footnote-10) nevalstiskajām organizācijām un pašvaldībām inovatīvu metožu, piemēram., apmācības darbam ar mērķgrupu, izstrādē un aprobēšanā. Pasākuma uzsākšana plānota 2023.gada otrajā pusgadā.

 Labklājības ministrija īstenos pilotprojektu[[11]](#footnote-11), kurā sniegs atbalstu nemotivētiem cilvēkiem ar garīga rakstura traucējumiem. Attīstīs jaunus pakalpojumus un starpprofesionāļu komanda izstrādās atbalsta sniegšanas modeli. Šī projekta uzsākšana varētu notikt 2022.gada otrajā pusgadā.

 Plānots 2022.gadā labklājības ministrijas otrā korpusa ēkā ierīkot[[12]](#footnote-12) liftu, lai ikviens varētu nokļūt 6.stāva zālē.

 Vēl paredzēts izveidot[[13]](#footnote-13) ģimeniskai videi pietuvinātas nelielas pakalpojumu sniegšanas vietas, kur tiktu sniegts atbalsts bērniem ar invaliditāti.

 Valsts un pašvaldību iestādēs, kurās tiek sniegti labklājības nozares valsts pakalpojumi vai pašvaldību sociālie pakalpojumi, plānots nodrošināt[[14]](#footnote-14) vides piekļūstamību. Plānots, ka jau nākamajā gadā varētu uzsākt objektu sakārtošanu.

 Bez tam darbspējas vecuma personām ar invaliditāti iecerēts pasākums[[15]](#footnote-15) mājokļa pielāgošanai. Lai pasākumu varētu ieviest, vēl veicama virkne sagatavošanās darbu.

 **I.Balodis** akcentē problēmu par subsidētās nodarbinātības pasākumos iztrūkstošo atbalstu personu ar invaliditāti nodarbināšanai nevalstiskajās organizācijās.

 **I.Lipskis** apstiprina, ka šāda problēma pastāv, tāpēc iecerēts veikt uzlabojumus jau esošā fondu perioda projektā, kas turpināsies vēl līdz pat 2023.gadam. Tāpēc augustā paredzētas diskusijas ar nevalstisko organizāciju pārstāvjiem par veicamajiem uzlabojumiem un pilnveidojumiem attiecībā uz subsidētām darbavietām. Izsaka pieņēmumu, ka plānotās diskusijas dos labas iestrādes, atziņas, priekšlikumus arī nākamā plānošanas perioda aktivitātēm.

 Piebilst, ka nākamajā struktūrfondu periodā subsidētajām darba vietām ir paredzēti aptuveni 45 milj. *euro*, no tiem 38 milj. *euro* cilvēku ar invaliditāti subsidētajām darbavietām, salīdzinoši maz būs pirmspensijas un citām mērķa grupām. Pieļauj, ka šajā pasākumā būtu nepieciešams iekļaut arī jauniešus, lai nodrošinātu pāreju no speciālām izglītības iestādēm uz darba tirgu.

 **I.Balodis** apstiprina, ka labprāt piedalītos šādā diskusijā.

 **Nolemj**: Sniegto informāciju pieņemt zināšanai.

**3. jautājums**

**Informācija par Latvijas Republikas apvienoto otro un trešo ziņojumu par ANO 2006.gada 13.decembra Konvencijas par personu ar invaliditāti tiesībām ieviešanu Latvijas Republikā laikposmā no 2014.gada 1.janvāra līdz 2019.gada 31.decembrim**

|  |
| --- |
| **E.Celmiņa** |

 Labklājības ministrija ir koordinējošā iestāde Konvencijas[[16]](#footnote-16) īstenošanā, tāpēc ar zināmu regularitāti Latvijas valdības vārdā ir uzdevums sniegt ziņojumu Apvienoto Nāciju Organizācijas Personu ar invaliditāti tiesību komitejai (turpmāk – Komiteja) par Konvencijas ieviešanas gaitu Latvijā. Pēc Konvencijas ratifikācijas pirmo ziņojumu Latvija iesniedza 2014.gadā un izskatīšana klātienē notika 2017.gada vasarā, kuras laikā tika saņemti jautājumi un rekomendācijas. Patlaban ir sagatavots nākamais ziņojums[[17]](#footnote-17) un Ministrija ir gatava virzīties tālāk ar ziņojuma iesniegšanu Ministru kabinetā un tālāk tā tulkošanu pirms iesniegšanas Komitejai.

 Ziņojumā iekļauta vispārīga statistika situācijas atspoguļošanai valstī. Latvijā šobrīd personu ar invaliditāti skaits sasniedzis aptuveni 10% no valsts iedzīvotājiem. Cilvēku ar invaliditāti īpatsvaram ir tendence palielināties, lielā mērā uz senioru rēķina. Šobrīd gandrīz puse ir personas darbspējas vecumā, otra puse seniori. Desmit gadus atpakaļ senioru īpatsvars bija pavisam neliels, zem 20%. Savukārt bērnu ar invaliditāti skaits stabili turas 4% robežās. Balanss starp sievietēm un vīriešiem ir proporcionāls. Pastāvīgi turpina pieaugt nodarbināto personu ar invaliditāti skaits, sasniedzot gandrīz 40% no darbspējas vecuma personām ar invaliditāti. Tāpat augoša tendence ir cilvēku ar invaliditāti skaitam reģistrēto bezdarbnieku kopskaitā.

 **E.Celmiņa** uzsver, ka invaliditātes jēdziens nav statiska parādība. Izpratne laika gaitā ir mainījusies, tāpēc arī Latvija virzās prom no medicīniskās slimības izpratnes uz funkcionēšanas ierobežojumu radīto traucējumu seku novēršanai nepieciešamo pakalpojumu attīstību, lai cilvēks iespējami visur spētu piedalīties līdzvērtīgi bez specifiskiem atbalsta pasākumiem vai pabalstiem.

 Sagatavotais ziņojums ir pēc kārtas otrais periodiskais pārskats. Gaidīsim Komitejas reakciju un uzaicinājumu uz Ziņojuma izskatīšanu. Sagatavotais dokuments aptver situācijas atspoguļojumu par visiem Konvencijas pantiem. Nevalstiskajām organizācijām vienmēr ir iespēja gatavot alternatīvos ziņojumus par Konvencijas ieviešanas progresu Latvijā.

 Turpmākās darbības Konvencijas ieviešanai ir iekļautas plānošanas dokumentā Plāns personu ar invaliditāti vienlīdzīgu iespēju veicināšanai 2021.-2023.gadam. Daži jomas jautājumi ir integrēti saistīto nozaru politikas plānošanas dokumentos. **E.Celmiņa** pasvītro, ka ir saglabāts uzsvars uz dažām prioritārajām jomām: izglītība, nodarbinātība, piekļūstamība un veselības pakalpojumu pieejamība. Šīs jomas plānā izceltas gandrīz kā atsevišķi rīcības virzieni. Tāpat liels uzsvars ir likts uz sabiedrības izpratnes maiņu.

 Konvencijas īstenošana ir nepārtraukts process, jo īstenošana balstīta uz pakalpojumiem, kas vērsti uz personu ar invaliditāti vajadzībām, lai nodrošinātu līdzvērtīgu iekļaušanos un palīdzētu dzīvot novēršot vai mazinot invaliditātes seku ietekmi ikdienā.

 **Nolemj:** Sniegto informāciju pieņemt zināšanai.

**4. jautājums**

**Dažādi**

|  |
| --- |
| **I.Balodis** |

R.Mežavilka, E.Celmiņa

 **I.Balodis** rosina ministram Invaliditātes lietu nacionālās padomes vārdā sveikt paralimpiešus ar gaidāmajiem startiem Tokijas paralimpiskajās spēlēs.

 Vēl **I.Balodis** aicina sēdēm nodrošināt surdotulkojumu, tādējādi padarot sēdi piekļūstamu arī cilvēkiem ar dzirdes traucējumiem.

 **R.Mežavilka** paskaidro, ka surdotulks ir noderīgs tikai tiem cilvēkiem ar dzirdes traucējumiem, kuri runā zīmju valodā. Lielākā daļa cilvēku, kuriem pasliktinājusies dzirde pieauguša cilvēka vecumā, piemēram, seniori, surdotulks nebūs saprotams. Šai grupai, kura starp cilvēkiem ar dzirdes traucējumiem ir ievērojami lielāka, nepieciešami subtitri. Subtitrus var nodrošināt divējādi. Pirmais variants ir, kad balsī runātu tekstu pārvērš tekstā ar programmatūras palīdzību. Šim veidam pastāv augsts gramatisko kļūdu risks, kā rezultātā rakstīto var būt pagrūti uztvert. Otrā variantā tekstu pieraksta speciālists, kurš runāto tekstu ātri pieraksta jēgpilnos, saturiskos teikumos. Šāds teksts cilvēkiem ir viegli uztverams.

 **E.Celmiņa** apstiprina, ka ir uzsākts apzināt automātisko subtitru nodrošināšanas iespējas. Tomēr sēžu surdotulkojums varētu būtu šā brīža izejas risinājums. Aicina dalīties ar pieredzi par subtitru nodrošināšanu, informāciju iesūtot uz ministrijas elektronisko pastu.

 **Nolemj**: Sagatavot apsveikuma vēstuli Latvijas Paralimpiskajai komitejai un paralimpiešiem sakarā ar gaidāmajiem startiem paraolimpiskajās spēlēs Tokijā.

**Sēdi beidz plkst.: 14:40**.

Pielikumā:

1. Prezentācija “Analīze par vides piekļūstamības pašnovērtējumu valsts un pašvaldību iestādēs”, 15 slaidi;
2. Prezentācija “Atbalsta pasākumi personām ar invaliditāti ES fondu 2021.-2027.g. plānošanas periodā”, 13 slaidi;
3. Prezentācija “ANO Konvencijas par personu ar invaliditāti tiesībām ieviešana Latvijā”, 8 slaidi.

Labklājības ministrs,

Invaliditātes lietu nacionālās

padomes priekšsēdētājs G.Eglītis

Veidliņa, 67782951

Ruta.Veidlina@lm.gov.lv

1. Ministru kabineta 2019.gada 12.marta Rīkojums Nr.113 https://likumi.lv/ta/id/305520-par-planu-pieejamas-vides-veidosanai-latvija-2019-2021-gadam [↑](#footnote-ref-1)
2. Ar ziņojumu *Analīze par vides pieejamības pašnovērtējumu valsts un pašvaldību iestādēs* iespējams iepazīties izmantojot saiti <http://petijumi.mk.gov.lv/node/3655> ; [↑](#footnote-ref-2)
3. 4.3.3.2.SAM pasākums “Nelabvēlīgākā situācijā esošu bezdarbnieku un ekonomiski neaktīvo iedzīvotāju iekļaušanās darba tirgū sekmēšana” (IPIA) Kopējais finansējums – vairāk ka 6milj. *euro*. Ieviesējs – Nodarbinātības valsts aģentūra; [↑](#footnote-ref-3)
4. 4.3.3.3.SAM pasākums “Atbalsts sociālajai uzņēmējdarbībai” (IPIA) Kopējais finansējums – 12milj. *euro*. Ieviesējs – Labklājības ministrija; [↑](#footnote-ref-4)
5. 4.3.4.1.SAM pasākums “Vienlīdzīgu iespēju un nediskriminācijas veicināšana” (IPIA) Kopējais finansējums – 2milj. *euro*. Ieviesējs – Labklājības ministrija; [↑](#footnote-ref-5)
6. 4.3.4.2.SAM pasākums “Atbalsta pasākumi diskriminācijas riskam pakļautajām grupām vienlīdzīgu iespēju un tiesību realizēšanai dažādās dzīves jomās” (APIA) Kopējais finansējums ⁓ 5,6milj. *euro*. Ieviesējs – nevalstiskā organizācija, kas vismaz pēdējo trīs gadu nepārtrauktā periodā darbojas mērķgrupas interešu pārstāvības vai aizstāvības jomā; [↑](#footnote-ref-6)
7. 4.3.5.1.SAM pasākums “Sabiedrībā balstītu sociālo pakalpojumu pieejamības palielināšana” (APIA) Kopējais finansējums ⁓ 76milj. *euro*. Ieviesējs – nevalstiskās organizācijas un pašvaldības; [↑](#footnote-ref-7)
8. 4.3.6.2.SAM pasākums “Atbalsta pasākumi Veselības un darbspēju ekspertīzes ārstu valsts komisijas (VDEĀVK) klientu apkalpošanas efektivitātes un kvalitātes uzlabošana, speciālistu profesionālo spēju pilnveide, invaliditātes informatīvās sistēmas un funkcionalitātes īstenošana” (IPIA) Kopējais finansējums - 1milj. *euro*. Ieviesējs – VDEĀVK; [↑](#footnote-ref-8)
9. 4.3.6.3.SAM pasākums “Atbalsts bērniem ar smagu diagnozi, iespējamu vai esošu invaliditāti un viņu likumiskajiem pārstāvjiem” (IPIA) Kopējais finansējums – vairāk kā 4milj. *euro*. Ieviesējs – BKUS; [↑](#footnote-ref-9)
10. 4.4.1.1.SAM pasākums “Atbalsts jaunām pieejām sabiedrībā balstītu sociālo pakalpojumu sniegšanā (inovācijas)” (APIA) Kopējais finansējums – nepilni 18milj. *euro*. Ieviesējs – NVO un pašvaldības; [↑](#footnote-ref-10)
11. 4.4.1.2.SAM pasākums “Izmēģinājumprojekts starpprofesionāļu komandas atbalsta sniegšanai nemotivētiem cilvēkiem ar garīga akstura traucējumiem (18+)” (IPIA) Kopējais finansējums – 4milj. *euro*. Ieviesējs – LM; [↑](#footnote-ref-11)
12. 4.3.1.1.SAM pasākums “Labklājības ministrijas infrastruktūras pieejamības nodrošināšana” (IPIA) Kopējais finansējums – 0,5milj. *euro*. Ieviesējs – VSIA “Šampētera nami” [↑](#footnote-ref-12)
13. 4.3.1.2.SAM pasākums “Pakalpojumu kvalitātes un pieejamības uzlabošana, tuvinot VSAC filiāles kopienā sniegtajiem (ģimeniskā vidē pietuvinātiem) pakalpojumiem” (ERAF) Kopējais finansējums ⁓ 26milj. *euro*. Ieviesējs – VSIA “Šampētera nami”; [↑](#footnote-ref-13)
14. ANM 3.1.2.1.i. (1)Valsts un pašvaldības ēku vides pieejamības nodrošināšanas pasākumi; Finansējums – 7milj. *euro*, Ieviesējs – pašvaldības; [↑](#footnote-ref-14)
15. ANM 3.1.2.1.i. (2) Atbalsta pasākumi cilvēkiem ar invaliditāti mājokļu vides pieejamības nodrošināšanai; Finansējums – 3,4milj. *euro*, Ieviesējs – plānošanas reģioni; [↑](#footnote-ref-15)
16. Apvienoto Nāciju Organizācijas Konvencija par personu ar invaliditāti tiesībām; [↑](#footnote-ref-16)
17. Ministru kabinets apstiprināja 2021.gada 10. augustā. Ar ziņojumu iespējams iepazīties, izmantojot saiti: http://tap.mk.gov.lv/lv/mk/tap/?pid=40504804&mode=mk&date=2021-08-10; [↑](#footnote-ref-17)